### NN 133/2020 (2.12.2020.), Pravilnik o sadržaju i obliku iskaznice stručnih radnika Centra za posebno skrbništvo

Ministarstvo rada, mirovinskoga sustava, obitelji i socijalne politike

2541

Na temelju članka 20. stavka 2. Zakona o Centru za posebno skrbništvo (»Narodne novine«, broj 47/20) ministar rada, mirovinskoga sustava, obitelji i socijalne politike donosi

PRAVILNIK

O SADRŽAJU I OBLIKU ISKAZNICE STRUČNIH RADNIKA CENTRA ZA POSEBNO SKRBNIŠTVO

Članak 1.

Ovim Pravilnikom propisuje se sadržaj, oblik i materijal iskaznica stručnih radnika Centra za posebno skrbništvo (u daljnjem tekstu: iskaznica), način njihova izdavanja i uporabe.

Članak 2.

(1) Stručni radnik Centra za posebno skrbništvo iskaznicom dokazuje svojstvo službene osobe, identitet i ovlasti.

(2) Iskaznica se smije koristiti samo u svrhu obavljanja poslova iz djelatnosti Centra za posebno skrbništvo u skladu s propisima kojima se uređuje djelatnost Centra za posebno skrbništvo.

(3) Svaka zlouporaba iskaznice predstavlja težu povredu službene dužnosti i povlači disciplinsku i kaznenu odgovornost.

Članak 3.

(1) Iskaznica se izdaje na propisanom obrascu.

(2) Obrazac iskaznice tiskan je uz Pravilnik i čini njegov sastavni dio.

Članak 4.

Iskaznica se izrađuje na računalnom sustavu za izradu službenih iskaznica, kao plastična kartica pravokutnog oblika, bijele boje, veličine 85,6 × 54 mm.

Članak 5.

Obrazac iskaznice sadrži:

a) na prednjoj strani:

– naziv: »Centar za posebno skrbništvo« i sjedište,

– naziv: »Iskaznica stručnog radnika«,

– mjesto za fotografiju veličine 28x32 mm preko koje se u donjem lijevom kutu otiskuje pečat Centra za posebno skrbništvo,

– osobno ime nositelja iskaznice,

– serijski broj iskaznice;

b) na poleđini:

– tekst ovlasti nositelja iskaznice koji glasi:

»Nositelj ove iskaznice ima prava i ovlasti propisane Zakonom o Centru za posebno skrbništvo i Obiteljskim zakonom«,

– datum izdavanja iskaznice,

– mjesto pečata,

– potpis ravnatelja Centra za posebno skrbništvo.

Članak 6.

(1) Iskaznicu iz članka 5. ovoga Pravilnika izdaje Centar za posebno skrbništvo.

(2) O izdanim iskaznicama Centar za posebno skrbništvo vodi evidenciju.

(3) Evidencija iz stavka 2. ovoga članka sadrži osobno ime stručnog radnika kojemu je iskaznica izdana, broj iskaznice, datum izdavanja, datum uručenja, datum povratka iskaznice, datum poništavanja ili proglašenja iskaznice nevažećom, potpis nositelja iskaznice te odjeljak za napomene.

Članak 7.

(1) Stručni radnik Centra za posebno skrbništvo čija je iskaznica oštećena ili koji izgubi iskaznicu ili na drugi način ostane bez iskaznice dužan je o tome odmah obavijestiti ravnatelja Centra za posebno skrbništvo.

(2) Iskaznica iz stavka 1. koja je oštećena se poništava.

(3) Iskaznica iz stavka 1. koja je izgubljena ili bez koje je stručni radnik ostao na drugi način oglašava se nevažećom objavom u registru nevažećih iskaznica na mrežnim stranicama Centra za posebno skrbništvo.

(4) Do izdavanja nove iskaznice Centar za posebno skrbništvo će stručnom radniku izdati pisanu ovlast koja zamjenjuje iskaznicu.

Članak 8.

(1) Stručni radnik Centra za posebno skrbništvo kojemu prestaje radni odnos obvezan je vratiti iskaznicu danom prestanka radnog odnosa.

(2) Iskaznica vraćena u skladu sa stavkom 1. se poništava.

(3) Ukoliko stručni radnik ne vrati iskaznicu u roku iz stavka 1. ovoga članka ili je odbije vratiti Centar za posebno skrbništvo će oglasiti iskaznicu nevažećom objavom u registru nevažećih iskaznica na mrežnim stranicama Centra za posebno skrbništvo.

Članak 9.

Registar nevažećih iskaznica iz članka 7. stavka 3. i članka 8. stavka 3. ovoga Pravilnika sadrži podatke o serijskom broju i datumu izdavanja iskaznice te datumu proglašenja iskaznice nevažećom.

Članak 10.

(1) Ravnatelj Centra za posebno skrbništvo dužan je u roku od 60 dana od dana stupanja na snagu ovoga Pravilnika pokrenuti izradu iskaznica svih stručnih radnika Centra za posebno skrbništvo, u skladu s odredbama ovoga Pravilnika.

(2) Iskaznice izdane temeljem odluke Centra za posebno skrbništvo od 14. veljače 2018. godine vrijede do izdavanja iskaznica iz stavka 1. ovoga članka.

Članak 11.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/20-04/1

Urbroj: 524-04-2-3-1/2-20-14

Zagreb, 19. studenoga 2020.

Ministar
 rada, mirovinskoga sustava, obitelji i socijalne politike
 Josip Aladrović, v. r.

Obrazac iskaznice stručnog radnika Centra za posebno skrbništvo

Obrazac (prednja strana)

![](/files/_web/sluzbeni-dio/2020/131883/images/8454.jpg)

Obrazac (poleđina)

![](/files/_web/sluzbeni-dio/2020/131883/images/8446.jpg)